Cꞌjaraꞌ Jesús xtzijon chic cuqꞌuin jeꞌ wnak y cawra xbij chca:
—Anen cꞌaraꞌ en luz y jeꞌ wnak jecꞌola chwech ruchꞌlew quenuyaꞌ psak.
Conjelal wnak jneykeꞌa quecꞌuꞌx wqꞌuin j-eꞌ cꞌaraꞌ majoꞌn nquecꞌjeꞌ ta chpam kꞌejkuꞌm per psak nquecꞌjeꞌ waꞌ,
y jaraꞌ sak nuyaꞌ chca utzlaj cꞌaslemal je rxin junlic,
caraꞌ xbij chca.
Per aj fariseo junwaꞌ xeccꞌaxaj y cawra xecbij tzra:
—Atet nayaꞌ kaja testig-il chawij ayon rmal cꞌaraꞌ majoꞌn ncatknimaj ta,
caraꞌ xecbij tzra.
—Mesque quenyaꞌ kaja testig-il chwij nuyon per je njelal jquenbij ne ktzitzij waꞌ com anen wutkin nak rbanic abar enpenak waꞌ,
y tzraꞌ quenmloj waꞌ chkaꞌ.
Per ixix majoꞌn ewutkin ta abar enpenak waꞌ y abar quenmloj waꞌ.
Ixix xe enaꞌoj necsaj jnekꞌatbej tzij chwij y me rxin ta Dios,
per chwa anen majoꞌn nak quenkꞌat ta tzij tzrij.
Per wcꞌola kꞌtoj tzij quenban per pe rbeyal quenban.
Cawra quenbij chewa com mnuyon ta anen quenkꞌtowa tzij,
ok c-eꞌ ruqꞌuin Ttixel jtakyon ta wxin nkakꞌat tzij.
Chpam rley Dios jyatanak chewa cawra tzꞌibtanak cana chpam:
tak ecꞌola e c-eꞌ ach-iꞌ xjunam testig nqueyaꞌ jaraꞌ ne ktzitzij waꞌ jnecbij,
caraꞌ tzꞌibtanak cana.
Caraꞌ cꞌa chwa anen chkaꞌ,
anen en jun testig chwij nak nbanic,
y Ttixel jtakyon pa wxin jaraꞌ jun chic testig chwij.
Caraꞌ xbij chca.
—¿Abar tzraꞌ cꞌo waꞌ adtaꞌ?
Caraꞌ xeccꞌaxaj tzra.
—Ixix majoꞌn chꞌobtanak ta ewmal nak nbanic anen,
next Nedtaꞌ chkaꞌ chꞌobtanak ta ewmal nak rbanic.
Per wext chꞌobtanak ewmal nak nbanic anen chꞌobtanak ta raꞌ chkaꞌ nak rbanic Nedtaꞌ,
caraꞌ xbij Jesús chca.
Cawra tzij xbij Jesús chpam nimlaj ruchoch Dios tak remjon ctojxic wnak.
Tzraꞌ paꞌl waꞌ abar nqueyaꞌ waꞌ cofrenda jeꞌ wnak,
per next jun nechpowa rxin com qꞌuemjaꞌna terlaꞌ hor rxin che nchaꞌpa.
Xumaj chic rij tzij cuqꞌuin y cawra xbij chca:
—Anen quenmloja abar enpenak waꞌ.
Ixix cnecanoj na per majoꞌn cnewil ta y chpam ewil emac nquixcom waꞌ.
Abar xtenba waꞌ anen mesquier nquixecwina nquixekaja ixix tzraꞌ.
J-eꞌ aj Israel xquemaj jeꞌ tzij chbil tak quiꞌ:
—¿Le ncamsaj riꞌ ruyon rmal cꞌaraꞌ majoꞌn nkocwin ta nokekaja tzraꞌ abar nba waꞌ?
Jesús cawra xbij chic chca:
—Ixix ix rxin waweꞌ per anen en rxin chcaj,
ix rxin rwech ruchꞌlew per anen mcaraꞌ ta chwa.
Rmal cꞌaraꞌ xenbij chewa chpam ewil emac nquixcom waꞌ.
Per je nbanic anen ncaraꞌ ajniꞌ nbin chewa,
per wmajoꞌn nenimaj ta chcaraꞌ nbanic jaraꞌ nquixcoma chpam ewil emac,
caraꞌ xbij chca.
—¿Nak cꞌa abanic atet?
caraꞌ xeccꞌaxaj tzra.
—Je nbanic anen ncaraꞌ ajniꞌ nbin ta chewa nabey.
Cꞌcꞌo na jeꞌ tzij jqꞌuemjana tenbij chewa nak nquixbanbexa condenar.
Per jtakyon ta wxin ne ktzitzij waꞌ njelal je nbij,
y je rbin chwa jaraꞌ nemjon rbixic chca jeꞌ wnak waweꞌ chwech ruchꞌlew,
caraꞌ xbij Jesús.
Per je xbij Jesús mesquier nchꞌobtaja cmal che tzrij Ttixel ntzijon waꞌ.
Cꞌjaraꞌ xbij chic jmul chca:
—Je Rlecꞌwalxel jxoca alxic cuqꞌuin wnak,
tak xtejotbaꞌ chwech jun cruz tzraꞌ cꞌaraꞌ newutkij waꞌ nak nbanic,
y ncaraꞌ ajniꞌ nbin ta chewa.
Y newutkij na chkaꞌ njelal jnemjon rbanic mchek tnuyon quenban kaja com njelal jnemjon rbixic jaꞌ Nedtaꞌ cꞌutyuna chenwech.
Ja takyon pa wxin cꞌola wqꞌuin camic,
jaꞌ Nedtaꞌ majoꞌn enrey-on cta.
Caraꞌ rebnon chwa com anen nemjon rbanic je nrajoꞌ chwa chquenban,
caraꞌ xbij Jesús chca.
Tak xbij jawra tzij e qꞌuiy jeꞌ wnak xeykeꞌa quecꞌuꞌx ruqꞌuin.